जिस प्रकार मनुष्य शरीर चार मुख्य भागों से मिलकर ही पूर्ण बनता है, वैसा ही है हमारा समाज। मस्तिष्क से मुख तक का जो भाग है, उसका काम है सोचना, ज्ञान देना। बाँहें शक्ति का स्वरूप हैं। शरीर के मध्य भाग को, शरीर के लालन-पालन तथा उसकी शारीरिक आवश्यकताओं को पूरा करना होता है। पाँव शरीर को गति देते हैं और उसे आधार प्रदान करते हैं, या कहें कि वे शरीर को धारण करते हैं। शरीर के ये चारों अंग अलग-अलग अपना काम करते हुए भी एक साथ मिलने पर ही शरीर को पूर्णता देते हैं। इसी तरह ये चारों वर्ण भी अपने-अपने उत्तरदायित्व को निभाते हुए सम्पूर्ण समाज का निर्माण करते हैं। ये चारों वर्ण ऐसी व्यवस्था का प्रतिफल हैं जिसमें एक के बिना दूसरे का होना निरर्थक है।